Tanítás

Harmincnyolc éve tanítok különböző tanfolyamokon, itthoni és külföldi

táborokban, az Óbudai Népzenei Iskolában voltam huszonkét

évig, aztán az Ürömi József Nádor Művészeti Iskolában, közben párhuzamosan

az Óbudai Waldorf Iskolában, ahol jelenleg is tanítok,

már huszonkét éve.

Azt a módszert ültettem át a hivatalos oktatásba, amit az öregektől

tanultam. Az anyanyelvi oktatást úgy képzelem el, mint ahogyan

a gyerek tanulja az anyanyelvet. Először utánzás útján, majd amikor

ismeri a szabályokat, már maga rakja össze a mondatokat. Köny-

nyedén tud beszélni, de írni tanulni csak hat-hét évesen kezd el az

iskolában. Nyilván furcsa lenne mindenkinek, ha egy újszülöttet arra

kényszerítenénk, hogy írja le a nevét, vagy értelmes mondatokkal

kommunikáljon. Mindennek megvan a maga ideje. Nem a szolfézs-

zsal, zenei írás-olvasással kezdünk, hanem a gyerek érdeklődéséhez

közelálló hangszert a kezébe adjuk, és mutatjuk neki, hogyan is kell

játszani rajta, az egyszerűbbtől a bonyolultabbig. Amikor már tud játszani,

jöhet a kottaírás, olvasás. Megmarad a gyerekeknek a kedve,

fejlődnek, örömmel gyakorolnak, sikerélményük van.

Láttam egy gyimesi prímást, ahogy tanított egy nyolcéves kisfiút.

Ölébe ültette, a hegedűt a kisfiú nyakába igazította, de az öreg is

fogta a hegedűt, rátette a kisfiú kezére az ő kezét, a vonós kezére is,

együtt vonóztak. Nem a hangok voltak a fontosak, hanem az érzés.

Nem kell szorítani a hangszert, érezte, hogyan osszuk be a vonót,

hogyan képezzük a hangokat.

Amikor elkezdett önállóan próbálkozni a kisfiú, már hallgatható

volt. Ami még fontos, hogy tudni kell a dallamokat vagy fütyülve,

vagy dúdolva, énekelve, mert különben „nem a tied a nóta”. Ezzel a

módszerrel komoly sikereket értem el.

Amikor egy ötéves kislányt hoztak hozzám kontrázni tanulni, eleve

furcsa volt, hogy ilyen fiatal, de a testvérei muzsikáltak, és ő is

akart. Illetve lehet, hogy nem ő akart, hanem a szülei. Megszeppenve

érkezett az órára, tiszta görcs volt, hogy most mi lesz. Láttam, itt

nem érdemes kontrázni, kimentem vele a játszótérre, beszélgettünk,

hintáztunk, homokoztunk. Legközelebb már vidáman jött, mesélte,

mi volt az oviban. Ez ment fél évig, majd a második félévben megtanultuk

az egész éves anyagot.

Tehát tudni kell, hogy minden ember más, ahhoz alkalmazkodni

kell, nem lehet előre eldöntött dolgokat tanítani, a tanuló lelkiállapota

határozza meg a tanulnivalókat. Elképzelhető, hogy lehet egy lassút

tanítani, vagy ha olyan hangulatban van, egy egyszerű csárdást,

lényeg az, hogy sikerélménye legyen, és folyton dicsérni kell, mert

az viszi előre a dolgot. Ha nem tudott gyakorolni, nem leszúrom,

hanem megmutatom, hogy hogyan szoktam én otthon gyakorolni.

– Gyere, akkor gyakoroljunk együtt!

Ki van húzva mindennek a méregfoga, nincs teljesítménykényszer,

boldog mindenki.

Tanítottam felnőtteket, olyanokat is, akiket antitalentumnak hív a

szakma. Volt, akinek egy egyszerű ritmus is gondot okozott. Sebaj!

Elkezdtünk egy olyan komolyabb dudadallamot tanulni, amit szépen

kibogarásztunk, ütemről ütemre mentünk, énekeltük a dallamot,

élveztük az egészet. Egy év alatt egy dallamot tanult meg, de az év

végi záróvizsgán, amikor eljátszotta, azt hitte mindenki, hogy ő a legjobb

dudás, viszont mást nem tudott. A második, harmadik évben

úgy beindult, hogy nem győztem a dallamokat átadni neki.

Sokan úgy vélik, hogy amit az öregek játszanak, az régimódi.

Majd feldolgozzák, vagy írnak új dalokat, így lesz mai, modern. Ezzel

persze nincs is semmi baj. A baj az, ha nem tanulja meg azt, amitől

értékes, az öregektől örökölt kincset. Kodály Zoltán mondta, hogy

„a kultúrát nem lehet örökölni, azt minden nemzedéknek újra és

újra meg kell szereznie magának”. Jelenleg nem ezt látjuk, tisztelet

a kivételnek! Ezért van, hogy eredeti népzenét nem lehet hallani

a rádióban,

tévében, mert azt mondják, nem kellenek nekünk a

„múzeumi tárgyak”, nem porolgatjuk róla a port, majd csinálunk

újat. Nem porolgatni kell, hanem élni velük, és ha élem a kultúránkat,

az én vagyok, nem egy múzeumi tárgy.

Kérdezem én, mi a szint? Az, amikor egy öreg prímás ötven-hatvan

évig egy muzsikát játszik – szinte mást nem is játszott, csak

annak a vidéknek a muzsikáját – és azt akarod megtanulni, vagy

az, amikor a saját tudásod szab határt a technikádnak, és mindent

leegyszerűsítesz a saját lehetőségeidre, összekeversz stílusokat, a

swinget, a bluest, a foxot a népzenével.

Tudjuk, hogy egy-egy prímás játékát megtanulni több élet is kevés

lenne, hiszen nem abban a faluban élünk, nem azokat a dallamokat,

szokásokat használjuk. Miért nem lehet megtartani a népzenét, népdalokat

az évszázadok alatt kicsiszolódott, eredeti formájában? És

ha ezt ismerjük, tehetünk még hozzá, de az érték maradjon meg!

Mert ha nincs gyökér, akkor a fa is kidől. Nem lesz folytatása a kultúránknak,

ha csak a divatot követjük. Lehet, hogy nekünk kéne

hagyományt teremteni ma is, úgy, ahogyan a „Nomád Nemzedék” a

’70-es években. Népzenét hallhatnánk – akár eredetit is – a rádióban,

TV-ben, és büszkék lehetnénk a kultúránkra.